google/wiki40b huggingface dataset:
Miljøpsykologi

Miljøpsykologi er et felt i psykologien som handler om hvordan mennesker blir påvirket av de fysiske omgivelsene som omgir dem og om hvordan mennesker påvirker miljøet. 
Generelt kan man si at naturomgivelser har en positiv innvirkning på mennesker og kan ha en restituerende effekt, mens travle, urbane miljøer kan virke stressende . I miljøpsykologi er man opptatt av hvordan mennesker reagerer på ulike miljøer (sykehus, arbeidsplass, hjem, kjøpesenter, hytte osv.), hvilke psykologiske prosesser som settes i gang og hvordan dette påvirker oppfattelsen, følelsene og handlingene til mennesker. Kunnskap om restituerende sider ved miljøet vil bidra til en bedre forståelse av hva slags miljøer som er gode for mennesker. Man er også opptatt av å bruke miljøpsykologi til å bidra til en bærekraftig samfunnsutvikling, for eksempel hvordan man kan legge til rette for grønne organisasjonsendringer, kalt «greening organizations» i faglitteraturen.

Utdanning

I Norge finnes det en masterutdanning i miljøpsykologi ved Høgskolen i Innlandet. Det finnes kurs i miljøpsykologi ved flere utdanningsinstitusjoner, blant annet et kurs på mastergradsnivå ved NTNU.
Ved University of Surrey ble det første masterstudium i miljøpsykologi opprettet i 1974. Ved Högskolan i Gävle tilbys en mastergrad i miljøpsykologi, den er relativt nystartet og bygger på et sterkt forskningsmiljø. Det finnes masterstudier i andre europeiske land og en rekke universiteter i USA.

Teori

Miljøpsykologien tar utgangspunkt i en rekke teorier.
Blant disse er:
Goal Framing Theory
Brandenberg-Alpene

Avgrensning

Brandenberg-Alpene har naturlige begrensninger i vest gjennom Achensee (mot Karwendel) og i sydøst gjennom Unterinntal (mot Kitzbühel-Alpene). Grensen i nord (mot De bayerske For-Alper) følger flere mindre elver et stykke syd for den østerriksk–tyske grensen.
Anton Bruckner

Bakgrunn

Bruckner ble født i Ansfelden i Østerrike. På tross av at han viste lovende musikalitet som barn, valgte han å følge i sin fars fotspor og utdanne seg til skolemester. Han ble nærmere kjent med musikken ved å undervise i orgelspilling i løpet av ti års ansettelse ved klosteret St Florian nær Linz, hvor han hadde vært elev.

Musiker

Han brukte sin fritid på å studere forskjellige musikalske disipliner. Da stillingen som organist i katedralen i Linz ble ledig i 1855, ble han til slutt overtalt til å søke jobben.
Selv om han var svært opptatt i Linz, fant Bruckner tid til å ta et kurs i harmonikk og kontrapunkt med Simon Sechter ved konservatoriet i Wien. Han mottok sitt utmerkede vitnemål i 1861 – en sensor bemerket at «han skulle ha eksaminert oss». I 1868, ble han atter en gang overtalt til å forlate jobben i Linz for å ta et professorat ved konservatoriet i Wien, inkludert lønnsforhøyelse.
Som person var Bruckner tilbakeholden, tidvis nærmest folkesky. Han var dessuten dypt religiøs.

Musikk

Frem til 1863 skrev Bruckner hovedsakelig minutiøst utformet, anonym kirkemusikk, men hans møte med Wagners verker fikk ham til å bryte løs fra regler og teori og utvikle sin egen særegne form. Wagners dristige harmonikk ble også det sentrale i Bruckners komposisjoner, ved at han brukte komplisert harmonikk i en motsetning til det som kjennes som funksjonsharmonikk. Harmonikken er helt forskjellig fra klassisistenes manér, noe som gjør at han ofte blir omtalt som «nytysker», på linje med Liszt, Berlioz og Wagner. På tross av dette, skrev han absolutt musikk, på linje med klassisistene. Musikken hans  kan virke massiv. Han benyttet seg av et stort orkester, større enn hva normalt var på 1800-tallet. Musikken er full av kontrasterende temaer og dynamikk. Hans første fullendte symfoni kom i 1856, fire nye symfonier fulgte i løpet av årene 1871 til 1876. Bruckners symfonier har et monumentalt preg. Med et romantisk musikksyn fremstår de for mange som mystiske og med et underliggende religiøst drag.
Anton Bruckner skrev i alt ni symfonier. Han døde mens han arbeidet med den siste av disse.
Situasjonsbetinget seksuell atferd

Situasjonsbetinget seksuell atferd er seksuell atferd som er forskjellig fra det som personen vanligvis viser på grunn av et sosialt miljø som tillater, oppmuntrer til eller påtvinger de handlingene.
For eksempel vil personer på reise utenlands vanligvis ikke ha sex med prostituerte i sine hjemland, men gjør dette når de er på besøk i andre land hvor slik atferd er lovlig eller blir oversett av myndighetene. Til forskjell fra dette vil personer hvis primære seksuelle orientering er pedofili som besøker land hvor sex med mindreårige lett kan utøves, ikke utøve situasjonsbetinget seksuell atferd.
Andre eksempler er personer i fengsel, militæret, kostskoler for bare det ene kjønn eller andre kjønnsatskilte samfunn hvor medlemmer av disse samfunnene ofte utviser homoseksuell atferd, men ellers identifiserer seg som heteroseksuelle.
Mange mennesker endrer sin seksuelle atferd avhengig av situasjonen. For eksempel kan menn og kvinner ved universiteter praktisere biseksualitet utelukkende i det miljøet. Eksperimentering av dette slaget er mer vanlig blant ungdommer, både mannlige og kvinnelige.
Matthias Sammer

Spillerkarriere

Fra 1987 til 1990 spilte Sammer for Dynamo Dresden, der han var med på å vinne to Oberligamesterskap. Sammer scoret Øst-Tysklands siste landslagsmål før sammenslåingen av de to tyske forbundene. Han var en av de første østtyskerne som gikk til en stor vesttysk klubb etter gjenforeningen i 1990 da han gikk til VfB Stuttgart hvor han var med på å vinne Bundesliga i 1992. Senere gikk han til Inter Milan hvor han spilte en sesong, før han returnerte til Tyskland for å spille for Borussia Dortmund.
Her ble han den store stjernen, og var med på å vinne Bundesliga i 1995 og 1996, samt Mesterligaen i 1997. En kneskade satte en stopper for hans aktive karriere etter 1998-sesongen.

Trenerkarriere

I 2000 ble han trener for Borussia Dortmund, og laget vant Bundesliga i 2002. Han var trener for VfB Stuttgart i sesongen 2004-05.
Den 1. april 2006 skrev han en 5-årskontrakt med det tyske fotballforbundet, der han har stillingen som teknisk direktør. Jobben går ut på å koordinere talent-utvikling og treningsmetoder for alle alderstrinn på det tyske fotball-landslaget. Sammer skal også utarbeide taktiske systemer som skal brukes av alle landslagene.
Lyngdal Stadion

Lyngdal Stadion er et idrettsanlegg som ligger i Lyngdal, midt mellom Alléen og Hamran. Anlegget eies av Lyngdal Idrettslag og Lyngdal kommune.
Anlegget består av tre kunstgressbaner med friidrettsbaner rundt hovedbanen og en idrettshall med kunstgress.
Byggingen av anlegget ble vedtatt i desember 1947, og 20,8 dekar ble kjøpt inn til formålet for kr. 16 960. Offisiell åpning av anlegget var 13. juli 1952, og den første kampen som ble spilt var Lyngdal mot Farsund.
Lyngdal Stadion er hjemmebanen til Lyngdals 3.-divisjonslag for herrer i fotball og Lyngdals damelag i fotball som spiller i 2. divisjon.
Hvert år arrangeres dessuten Lyngdal Cup på anlegget i begynnelsen av august. Banene deles da opp i 9 kunstgressbaner og med ballhall med kunstgress kan 10 kamper avvikles samtidig.
Johnny English

Handling

Johnny English er en godhjertet, men udugelig «MI7»-agent med drømmer om å være den mest pålitelige medarbeideren. Etter «Agent Én»s død i en ubåtulykke  forårsaket av an uforvarende English, blir English den siste gjenlevende agenten i stand til å avslutte oppdraget Agent Én arbeidet med da han døde. English blir bedt om å forpurre en plan om å stjele Kronjuvelene, som blir vist fram i Tower of London.
Delocheilus

Utseende

Middelsstore (ca. 30 millimeter), avlange, rødbrune trebukker. Antennene er nokså kraftige og noe sagtakkede, i alle fall hos hannene, der de er omtrent så lange som kroppen. Kjevene er ikke forstørrede, fasettøynene forholdsvis store og flate. Pronotum er trapesformet med en skarp pigg ved bakhjørnet. Dekkvingene er parallellsidige med avrundete "skuldre", med opphøyde lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er endemisk for Sør-Afrika.
Kunst (magasin)

Kunst er et norsk kunst- og kulturmagasin. Det kommer per 2015 ut seks ganger i året.
Utgiver er Aller Media i Oslo.
Morsevise

«Morsevise» er en norsk sang, skrevet av Egil Monn-Iversen (melodi) og André Bjerke (tekst). Den ble skrevet til langfilmen, Himmel og hav! (1967), som senere fikk tittelen Stompa til sjøs!.
Rolf Just Nilsen og Eva Opaker fremførte duetten i filmen, men det var Just Nilsen og Nora Brockstedt som sang på lydsporet.
«Morsevise» ble utgitt på singlen Nor-Disc NOR 157 i 1967. B-siden var «Himmel og hav».
Hordnesskogen

Hordnesskogens flora og fauna

I deler av skogens randsone er det marker til blant annet gressproduskjon. Mot Fanafjorden møter skogen boligområder og sjøen. Selve skogen kan deles i to. Delen lengst inn består dels av gammel kystfuruskog og dels varmekjær blandingsskog med innslag av arter som eik og bøk og andre løvtrær. Einer er også et fremtredende element i skogen. Denne skogen har en del lavvekster i trærne. 
Sentrale deler av skogen, særlig nær skogsveiene er beplantet med produktiv granskog, og skogbruk drives her av grunneierne som er gårdsbruk i nærheten. Denne skogen er artsfattig og svært tettvokst. Sist hogst i deler av det plantede gran-området var i 2015.

Rekreasjon og frivillighet

I utkanten av skogen ligger IL Bjarg sin Stavollen Idrettspark med fotballbaner, treningshaller og løypenett i Hordnesskogen. 
Idrettslaget Bjarg bygget i 2012 et utendørs treningsanlegg i skogen. Det består av forskjellige treningspaviljonger på en åpen plass i skogen kort vei fra parkeringsplassen.

Bebyggelse

I skogen står det et gammelt sommerfjøs for melkekyr, kalt Skinfloren.  Bygningen er restaurert og dette lokalet er mulig å leie til private tilstelninger. Huset ligger langs den seks km lange løypen.
Chilocorus renipustulatus

Utseende

Chilocorus renipustulatus er mellom 3 og 4,5 millimeter lang, kroppsformen er ganske bred, oval. Dekkvingene skinnende blanke og mørke med to store rødorange flekker.

Levevis

Chilocorus renipustulatus finnes på løvfellende trær.
Teleselskap

Et teleselskap er et selskap som tilbyr en telekommunikasjontjeneste. Dette kan være telefoni (over fasttelefon eller mobil), radio, televisjon (fjernsyn), datakommunikasjon og datanettverk, herunder internett. Teleskapene tilbyr hovedsakelig kommunikasjonen, og ikke innholdet som blir formidlet (teknisk sett tilbyr man altså «formidling av budskap med elektromagnetisk teleteknikk»). Utstyret som trengs for å gjennomføre disse tjenestene blir svært ofte kjøpt inn fra eksterne aktører.
Årlige temperaturekstremer i Norge

Dette er en oversikt over høyeste og laveste offisielt registrerte temperatur i Norge fra 1878 til d.d.
Listene er ajourført per 7. august 2018.
World Area Forecast Center

World Area Forecast Centre (WAFC, «Varslingssenter for verden») er et meteorologisk senter som til en hver tid sender ut meteorologisk informasjon til bruk innen luftfart. ICAO (International Civil Aviation Organisation) har oversyn med utsendingene for å oppfylle reglene som er nødvendige for å kunne fly. Rollen til WAFC er å gi meteorologiske meldinger for hele verden som pilotene bruker under briefingene sine. De er vanligvis en del av informasjonsbulletinene før en flyreise (PIB).
WAFC gir informasjon om forskjellige data, som OPMET-informasjon, T4-plott (som for tiden er gammelt, men som fremdeles blir distribuert på grunn av lovmessige årsaker), og GRIB- og BUFR-plott - disse er vind- og temperaturkart og SIGWX-plott («Signifikant værkart»).
Det finnes bare to slike sentre, som begge jobber slik at de kan ta over den andre sine oppgaver om en av dem skulle feile. Disse er britiske Met Office i Exeter og amerikanske NOAA i Washington. Hver av disse systemene har sitt eget satellittbaserte kringkastingssystem for å distribuere data til flyplasser over hele verden. Britiske Met Offices system heter SADIS (SAtellite DIstribution System) og dekker hovedsakelig Europa, Asia, Indiahavet og Afrika. Amerikanske NOAAs system heter ISCS (International Satellite Communications System) og dekker hovedsakelig Amerika og Stillehavet.
Fredrik Græsvik

Karriere

Fredrik Græsvik har jobbet i TV 2s utenriksavdeling siden februar 1994, og var i årene 1998–2002 utenrikssjef i TV 2. Han har tidligere jobbet i NRK Radio og var i ett år informasjonsoffiser for den norske FN-styrken i Libanon (UNIFIL). Fredrik Græsvik er utdannet statsviter og journalist fra Northern Illinois University i USA.
Græsvik har hatt et spesielt ansvar for TV 2s Midtøsten-dekning, og har dekket flere titalls væpnede konflikter i Asia, Europa og Afrika. Græsvik var en av tre norske journalister i Bagdad da USA angrep Irak i mars 2003, og han var med i utenriksminister Jonas Gahr Støres følge da delegasjonen ble angrepet på Serena Hotel i Kabul i 2008.
Fredrik Græsvik har vært programleder for en rekke programmer, inkludert to sesonger av serien Til bords med fienden på TV 2. I programmet reiser Græsvik sammen med mesterkokken Tom Victor Gausdal til konfliktområder kloden rundt. I desember 2012 ledet Græsvik Artistgalla 2012  sammen med Hedda Kise på TV 2. Høsten 2013 var han deltaker i programmet Stjernene på slottet, som ble sendt på TV2. I programserien tar Græsvik inn på et vinslott i Toscana sammen med håndballspilleren Gro Hammerseng, artisten Lise Karlsnes og skuespillerne Toralv Maurstad og Dennis Storhøi. Samme høst var han gjesteprogramleder i humorprogrammet Torsdag kveld fra Nydalen. I 2016 og 2018 var han programleder for det direktesendte underholdningsprogrammet God sommer Norge sammen med Katarina Flatland, Cathrine Fossum og Guri Solberg. 
Siden våren 2017, etter at Donald Trump ble valgt til president, har Fredrik Græsvik vært USA-korrespondent for TV 2 og TV 2 Nyhetskanalen, basert i Washington DC.
Betania Årnes

Betania Årnes er en kristen frikirkelig menighet på Årnes, i Akershus. Menigheten er tilsluttet den norske pinsebevegelsen. Betania Årnes ble stiftet i 1932. 
Menigheten har 44 medlemmer, medregnet tilhørige, det vil si barn av døpte medlemmer.  For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Betania Årnes er engasjert i misjonsarbeid og støtter norsk pinsemisjons arbeid i Kenya og Ukraina. I 2007 var menighetens misjonsregnskap på 66 205,- kr.
Grande Comore

Grande Comore eller Ngazidja er den største øya i øygruppa Komorene. Hovedstaden i Unionen Komorene, Moroni, ligger på øya. Den har et areal på 1 148 km² og hadde i 2005 345 000 innbyggere. Høyeste punkt er vulkanen Karthala med 2 361 m.
Jerzy Buzek

Bakgrunn

Jerzy Buzek er professor i tekniske vitenskaper. Han har vært universitetslærer i Opole, Gliwice og Częstochowa i en årrekke og forsker ved det polske Videnskapenes Akademis institutt i Gliwice. I denne tiden var han sterkt engasjert i Solidaritet. I 1972 hadde han forskningsophold ved University of Cambridge. Han var Polens representant ved Det internasjonale energibyråets – program vedrørende virkningen av drivhusgasser (1992–1997). Han organiserte og var formann for et internasjonalt nettverk av 19 institusjoner som arbeider med energi og miljøbeskyttelse (1996). 
Buzek var prorektor ved Polonia Universitet i Częstochowa og medstifter av Polens Diplomatskole (2002–2004). Han har skrevet omkring 200 forskningsrapporter, over et halv snes rasjonaliseringsrapporter og har tre patenter innenfor miljøbeskyttelse, energi og prosessteknikk. 
Han har æresdoktorgrader fra universitetene i Dortmund, Seoul og Isparta samt fra politekniske læreanstalter i Śląski og Opolskie.

Politisk karriere

Buzek ble valgt inn i Sejmen i 1997, da som representant for Solidaritets valgallianse, som vant valget dette året. Han var Polens statsminister fra 1997 til 2001 og ledet arbeidet med å føre Polen inn i NATO i 1999. Han ledet også forberedelsene til at Polen ble medlem av EU, men hans parti mistet makten ved valget i 2001. 
Fra 2004 har han vært medlem av Europaparlamentet som følge av en personlig valgkamp som skaffet ham nesten en fjerdedel av stemmene i Schlesiske voivodskap med en befolkning på 4,6 millioner innbyggere. I 2007 ble han gjenvalgt med enda større støtte fra velgerne, hele 42% av velgerne stemte på ham. 
Han ble i 2009 valgt til president for Europaparlamentet med 555 av 644 gyldige stemmer.
Kommunal vei 33889 (Hordaland)

Kommunal vei 33889 i Hordaland går mellom Krokeide og Korsnes i Bergen kommune. Veien er 995 meter lang.
Veien har blitt omklassifisert fra fylkesvei 168 til kommunal vei.
Nokken

Nokken er et boligområde beliggende på den nordvestlige delen av Amager. Området ligger sør for Islands Brygge, vest for Amager Fælled og nord for Vejlands allé.
Boligene i området er primært kolonihagelignende bygninger, og det er f.eks ikke innlagt avløp i området. Eiendommene er inndelt i ca 100 individuelle leieavtaler, og eies av København kommune. Beborne jobber med å få området integrert i Islands Brygge.
ATP 500

ATP 500 er det tredje og nest nederste nivået av tennisturneringene på ATP-touren. Turneringene blir spilt fra februar til oktober hvert år.
George Lincoln Rockwell

George Lincoln Rockwell (født 9. mars 1918 i Bloomington, Illinois, død 25. august 1967 i Arlington, Virginia) var en løytnant i den amerikanske flåten, men er først og fremst kjent som nazist. Han grunnla American Nazi Party i 1959. Rockwell var en av frontfigurene i den nynazistiske verdensbevegelsen og var i 1962-67 leder av World Union of National Socialists (WUNS). Sammen med bandet Coon Hunters (som ikke må forveksles med West Virginia Coon Hunters) har han vært en av ytterst få nazister som har spilt og utgitt bluegrass. Han ble skutt og drept av en annen nazist.
Two Way Monologue

Two Way Monologue er et musikkalbum med Sondre Lerche, utgitt i 2004.
Bit error rate

I digital overføring er antall bitfeil antallet av mottatte bit fra en datastrøm over en kommunikasjonskanal som har blitt forandret på grunn av støy, interferens, forvrengning eller bitsynkroniseringsfeil.
Bit error rate (BER) er antall bitfeil per tidsenhet. Bit error ratio (også BER) er antall bitfeil delt på totalt antall overførte bit under en gitt tidsintervall. Bit error ratio er en dimensjonsløst ytelsesmåling, ofte uttrykt som en prosentandel.

Eksempel

Som et eksempel, lat som at denne bit-sekvensen overføres:
0 1 1 0 0 0 1 0 1 1
og følgende bit-sekvens blir mottatt:
0 0 1 0 1 0 1 0 0 1
Antall bitfeil (bit som er understreket) er i dette tilfellet 3. BER er dermed 3/10, altså 0,3 eller 30%.
Brannsjefer i Bergen kommune

Brannsjefer i Bergen kommune er en oversikt over brannsjefer i Bergen brannvesen fra 1863 til i dag. 
Brannsjefen er den som forestår den daglige ledelsen av et brannvesen. I Bergen brannvesen hadde denne personen tittelen branndirektør frem til 1905.
Nedenfor følger en oversikt over branndirektører og brannsjefer i Bergen kommune fra 1863, da Bergen fikk sitt fast ansatte brannkorps, og til idag.

Arkivet

Arkivet etter Bergen Brannvesen, 1863–1971 og 1972 til i dag, er avlevert Bergen Byarkiv.
Ye (Kina)

Ye (tradisjonell kinesisk: 鄴; pinyin: Yè) eller Yecheng (tradisjonell kinesisk: 鄴城; pinyin: Yèchéng) var en by i oldtidens Kina, i det som i dag er fylket Linzhang i byprefekturet Handan i provinsen Hebei, nær grensen til Anyang (provinsen Henan). Den geografisk velplasserte byen var hovedstad for det østlige Wei-dynasti og det nordlige Qi-dynasti og for flere krigsherreriker mor slutten av Han-dynastiet, deriblant for herskerne Yuan Shao og Cao Cao.
Utgravninger i moderne tid bekrefter godt gammel kinesisk historieskrivning.
Stedet ble i 1988 oppført på Folkerepublikken Kinas liste over kulturminner (3-213).
Looney Tunes

Looney Tunes er en amerikansk animert tegnefilmserie som ble laget av Warner Bros. i perioden 1930–1969. Navnet Looney Tunes har også blitt kjent som navnet på karakterene som var med i serien, inkludert Daffy Duck og Snurre Sprett.
Sangen «The Merry-Go-Round Broke Down» ble brukt som temamelodi i serien fra 1937 til 1969.
Francis Osborne, 12. hertug av Leeds

Bakgrunn

Francis Osborne var eldste sønn av Sidney Francis Godolphin Osborne (1835–1903) og Margaret Dulcibella Hammersley. Osborne hadde to yngre brøde, Sidney Hugh (1887–1958) og Maurice (1889–1915). Hans bestefar Sydney Godolphin Osborne (1808–1889) var en yngre bror av George Osborne, 8. hertug av Leeds, hans oldefar Francis Godolphin Osborne, 1. baron Godolphin (1777–1850) en yngre bror av Francis Osborne, 5. hertug av Leeds.

Diplomatiet

Osborne ble først postert til (Counsellor, 1928–1929) og til Italia (Counsellor, 1929–1931).

Sendemann til USA (1931-1936)

Osborne var fra 1931 til 1935 sendemann med rang av overordentlig sendemann og befullmektiget minister i USA.

Ekstraordinær sendemann til Pavestolen (1936-1947)

Fra 1936 til 1947 var han minister til Den hellige stol. Fra da Italia gikk med i annen verdenskrig i 1940 og frem til de alliertes ankomst i Roma i juni 1944 bodde Osborne i Vatikanstaten. 
I 1939/40 var han et mellomledd mellom den tyske antinazistiske militære opposisjon og den britiske regjering, en forbindelse som gikk fra Berlin via en tysk Abwehr-agent Josef Müller, tyske prester ved Vatikanet, til pave Pius XII og så til Osborne. Josef Müllers ganske risikable hemmelige kontakter skjedde ved konspirative kontakter via professor Robert Leiber, en tysk jesuittpater som fungerte som pavens privatsekretær. De møttes i professorens leilighet i det pavelige universitet Gregoriana, Piazza della Pilotta 4. Både Müller og Leiber var alltid svært forsiktige Så snart Müller ankom Roma, ringte han uten å presentere seg og sa «Ich bin da» (jeg er her), hvorpå Leiber oppga et klokkeslett. Fra pater Leiber gikk kontakten direkte til paven, og fra ham Osborne. De tyske kupplanleggere ønsket visse forsikringer fra London, og de ble gitt og formidlet tilbake samme vei. Noe attentat mot Adolf Hitler hadde de likevel ikke kraft til å gjennomføre, og etter det tyske angrep på Benelux og Frankrike ble situasjonen vanskeligere for dem.  
Han assisterte, i særdeleshet i 1943–1944, den irske katolske presten Hugh O’Flaherty med å holde over 4000 jøder og allierte soldater i skjul i klostre, kirkelige bygninger og privathus. En fransk diplomat, François de Vial, var også aktivt involvert. D'Arcy Osborne skjulte seg bak kodenavnet «Mount». De aller fleste, 3925 av dem, overlevde. 
Begivenhetene ble i 1983 utgangspunkt for filmen The Scarlet and the Black med Gregory Peck som monsignore O'Flaherty.

Etter tiden ved Pavestolen

Detter at Osbarn sluttet i diplomatiet slo han rot i Italia. Han bodde i Palazzo Sacchetti i 66 Via Giulia 66 i Roma. Osborne arvet tittelen hertug av Leeds i 1963. Etter hans død bortfalt tittelen, ettersom Osborne var ugift og uten barn og ikke hadde andre mannlige slektninger i live. 
Han døde i Roma og ble begravet på Cimitero acattolico di Roma, byens protestantiske kirkegård.
Kenobitisk klosterliv

Kenobitisk klosterliv er en klostertradisjon som legger vekt på klostersamfunnets liv. I vesten tilhører dette fellesskapet en religiøs orden og livet til den kenobitiske munken er regulert av klosterets regler. De andre former for klosterliv er eremittisk og relativ isolasjon (skete).
Ordet kenobitisk er avledet via latin fra de greske ordene koinos (κοινός) «allminnelig» og bios (κοινός), «liv».
Kenobitisk klosterliv er kjent i ulike religioner, men er dominerende i buddhismen og kristendommen.